arnastofnun/IGC-2024 huggingface dataset:
Þingræður haldnar á Alþingi Íslendinga

[13:47] Herra forseti. Hér stendur til að lögfesta millifærslur á verðjöfnun innan landbúnaðar, m.a. til útflutnings. Þjóðvaki er andvígur þessari aðferðafræði sem leiðir til óhagkvæmni og framleiðsluaukningar, þrengir kjör bænda og neytenda og er í ósamræmi við nútímalega viðskiptahætti. Ég segi nei.

[13:50] Hæstv. forseti. Hér er á ferð eitt af hinum furðulegu atriðum þessa frv. Hæstv. landbrh. ætlar að taka að sér skipulag útflutnings á lambakjöti. Það er ekki hlutverk framkvæmdarvaldsins að annast skipulag útflutningsmála, það á atvinnugreinin sjálf að gera eins og tíðkast t.d. í íslenskum sjávarútvegi. Þetta er enn eitt dæmið í þessu frv. um þá miklu ofstjórnun sem einkennir allt þetta mál og allt skipulag íslensks landbúnaðar og sem getur ekki annað en skaðað landbúnaðinn. Því segi ég nei.

[13:50] Herra forseti. Hér á að lögfesta sérstaka heimild ráðherra til útflutningsskipulags. Þetta er sovéskt kerfi, austantjaldsaðferðafræði fyrri tíma og það er við hæfi að Sjálfstfl., sem stundum kennir sig við frjáls viðskipti, skuli bera þetta fram. Þetta er fáheyrt. Ég segi nei.

[14:04] Herra forseti. Ég er á móti þessu frv. en úr því að ungir menn á Norðurl. v. vilja, eins og Jón Vídalín segir stundum, skemmta um hinn óskemmtilegasta hlut, þá segi ég já.

[14:05] Herra forseti. Sá búvörusamningur sem hér er til afgreiðslu er afar ófullnægjandi og gallaður í mörgum greinum og í hann vantar margt sem þar þyrfti að vera. Ég undrast að ekki skuli tryggðar fullar efndir af hálfu ríkisvaldsins á vilyrðum núverandi búvörusamnings. Efndir á ákvæðum fyrri samnings um 400 millj. kr. til atvinnuuppbyggingar í sveitum og um 2 milljarða til Skógræktar og Landgræðslu gætu auðveldað mörgum bændum að hætta sauðfjárframleiðslu og þannig skapað aukið svigrúm fyrir þá sem halda áfram í þessum búskap. Ég minni á að bændur hafa greitt hundruð millj. kr. í tryggingagjöld en eiga þó ekki eðlilegan aðgang að Atvinnuleysistryggingasjóði. Þessu þyrfti tvímælalaust að koma í lag í tengslum við þennan samnings. Loks vil ég minna á umhverfisþátt málsins. Það er fyrir löngu tímabært að sauðfjárrækt sé lögð niður af þeim svæðum þar sem hún hentar síður af umhverfisástæðum eða vegna annarra ytri skilyrða, t.d. á Reykjanesi og almennt á því svæði sem nefnt er landnám Ingólfs, en það gæfi bændum á svæðum sem háð eru sauðfjárrækt aukið svigrúm. Það segja ekki aðrir já við að vísa þessu máli til 3. umr. en þeir sem eru innilega sammála því. Ég sit hjá.
Þingræður haldnar á Alþingi Íslendinga

[15:46] Herra forseti. Ég leyfi mér að mæla fyrir till. til þál. á þskj. 525 um fullgildingu fríverslunarsamnings EFTA-ríkjanna og Slóveníu. Tillagan hljóðar svo: ,,Alþingi ályktar að heimila ríkisstjórninni að fullgilda fyrir Íslands hönd fríverslunarsamning milli EFTA-ríkja og Slóveníu, sem gerður var í Bergen 13. júní 1995.`` Fríverslunarsamningurinn er hliðstæður þeim fríverslunarsamningi sem EFTA-ríkin hafa gert við ríkið í Mið- og Austur-Evrópu. Samningurinn kveður á um fríverslun milli EFTA-ríkjanna annars vegar og Slóveníu hins vegar um iðnaðarvörur. Einnig nær samningurinn til fisks og fiskafurða sbr. II. viðauka samningsins og til vara sem unnar eru að hluta eða öllu leyti úr landbúnaðarvörum. Nánar er kveðið á um framkvæmd viðskipta með þær vörur í bókun A við samninginn. EFTA-ríkin og Slóvenía afnema alla innflutningstolla á iðnaðarvörum sem upprunnar eru í þessum löndum og gjöld sem hafa samsvarandi áhrif. Fyrir vissar iðnaðarvörur fær Slóvenía aðlögunartíma fyrir niðurfellingu tolla, en að öðru leyti falla tollar niður strax við gildistöku samningsins. Tollar falla niður á fiski og fiskafurðum strax við gildistöku samningsins með örfáum undantekningum þar sem um aðlögunartíma er að ræða. Þessi aðlögunartími tekur einkum til vatnafisks. Varðandi viðskipti með landbúnaðarvörur lýsa samningsríkin sig reiðubúin að því marki sem stefna þeirra í landbúnaðarmálum leyfir að stuðla að samfelldri þróun viðskipta með landbúnaðarvörur. Í tengslum við fríverslunarsamninginn gerðu EFTA-ríkin tvíhliða samninga um landbúnaðarmál við Slóveníu. Samkvæmt þessum tvíhliða samningi Íslands og Slóveníu um landbúnaðarmál lækkar Ísland tolla á nokkrum tegundum suðrænna ávaxta og nokkrum vörum sem unnar eru úr þessum ávöxtum. Slóvenía og EFTA-ríki önnur en Ísland hafa þegar fullgilt fríverslunarsamning milli EFTA-ríkjanna og Slóveníu. Samningurinn tekur gildi gagnvart Íslandi á fyrsta degi annars mánaðar eftir að við höfum fullgilt þennan samning. Árið 1994 fluttu Íslendingar út vörur til Slóveníu fyrir 17,9 millj. kr., einkum fiskafurðir. Innflutningur frá Slóveníu var mun minni eða 1,9 millj. kr. sama ár. Það má fastlega gera ráð fyrir að viðskipti landanna aukist þegar fríverslunarsamningurinn tekur gildi. Í ljósi þessa legg ég til að við lok þessarar umræðu verði tillögunni vísað til utanrmn. og síðari umr. Ég treysti því að nefndin sjái sér fært að taka málið til umfjöllunar eins fljótt og verða má.
Þingræður haldnar á Alþingi Íslendinga

Borist hefur svohljóðandi bréf: ,,Þar sem Lára Margrét Ragnarsdóttir, 6. þm. Reykv., getur ekki sótt þingfundi á næstunni vegna veikinda leyfi ég mér með vísun til 2. mgr. 53. gr. laga um þingsköp Alþingis að óska þess að 1. varaþingmaður Sjálfstfl. í Reykjavík, Katrín Fjeldsted læknir, taki sæti á Alþingi í fjarveru hennar. Þetta er yður hér með tilkynnt, herra forseti. Geir H. Haarde, formaður þingflokks Sjálfstfl. Katrín Fjeldsted hefur áður setið á þessu þingi og er boðin velkomin til starfa á ný.

Forseti vill geta þess um fundahaldið að þegar afgreidd hafa verið fjögur fyrstu dagskrármálin verður settur nýr fundur. Þá verður 3. dagskrármálið tekið fyrir til 3. umr. ef leyft verður og síðan 5.--9. dagskrármál. Forseti biður þingmenn jafnframt að vera viðbúna atkvæðagreiðslum eftir því sem fram vindur málunum á dagskránni, að minnsta kosti fram að hádegi.

Herra forseti. Eins og kom fram í umræðum í gær þá er ég og hv. þm. Ögmundur Jónasson með fyrirvara á nefndaráliti vegna þess að okkur fannst ekki alveg skýrt að upplýsingar um laun yrðu tiltækar, þ.e. um persónulega kjarasamninga. Það er reyndar nokkuð hnykkt á þessu í nefndaráliti en ég er ekki alveg sannfærð um að upplýsingar um laun verði gefnar upp svo að ég hef kosið að sitja hjá við þessa grein.

Hæstv. forseti. Það er alveg skýrt að þessi grein á bæði við grunnlaun og viðbótarlaun ef frv. um réttindi og skyldur opinberra starfsmanna verður samþykkt á Alþingi á þessu vori. Ég segi því já við þessari grein.
Þingræður haldnar á Alþingi Íslendinga

Borist hefur tilkynning um að þingflokkur Samtaka um kvennalista hafi falið Kristínu Halldórsdóttur að gegna embætti þingflokksformanns næsta ár. Kristín Ástgeirsdóttir verður varaþingflokksformaður.

Virðulegi forseti. Ég kveð mér hljóðs um störf þingsins til að tilkynna Alþingi formlega um stofnun nýs þingflokks. Þann 23. september ritaði ég bréf til forseta Alþingis og kynnti honum stofnun nýs þingflokks Alþfl. og Þjóðvaka, þingflokks jafnaðarmanna, að formaður þingflokks hafi verið kjörin Rannveig Guðmundsdóttir og Svanfríður Jónasdóttir varaformaður. Á fyrsta fundi hins nýja þingflokks var samþykkt ályktun þar sem kastljósi var beint að þeim málaflokkum sem jafnaðarmenn sameinast um. Þar ber hæst baráttu fyrir réttmætum kröfum almennings í landinu um jöfnun lífskjara, bættan aðbúnað barnafjölskyldna, réttláta skiptingu arðs af auðlindum þjóðarinnar, jöfnun kosningarréttar, afnám einokunar og annarra forréttinda hinna fáu á kostnað almennings, aukna fjárfestingu til framtíðar í menntun og rannsóknir, gæslu þjóðarhagsmuna með virkri þátttöku í samstarfi lýðræðisþjóða Evrópu og Ameríku. Þingflokkur jafnaðarmanna hefur lagt fram sína málaskrá með yfirliti yfir þau þingmál sem flutt verða á Alþingi á næstu vikum og þar birtast áherslur hans. Í bréfinu til forseta Alþingis lagði þingflokkurinn áherslu á gott samstarf við forseta Alþingis, forsætisnefnd og aðra þingflokka. Þann góða samstarfsvilja árétta ég hér.

Samkvæmt 3. mgr. 3. gr. þingskapa skal fara fram kosning sex varaforseta. Það er tillaga forseta að að þessu sinni verði einungis kosnir fjórir varaforsetar. Því mun forseti leita afbrigða frá þingsköpum um að kosning 5. og 6. varaforseta fari ekki fram að svo stöddu. Verður þeirra afbrigða nú leitað með atkvæðagreiðslu.

Herra forseti. Það er orðið ljóst að þingflokkur Kvennalistans mun standa einn utan forsætisnefndar Alþingis nú í vetur. Sú staða er ekki æskileg að okkar mati þótt hún sé reyndar í samræmi við þingstyrk. Við sóttum það nokkuð fast að þessu sinni að gert yrði heiðursmannasamkomulag um aðild Kvennalistans að forsætisnefnd og nutum við það stuðnings þingflokks jafnaðarmanna og þingflokks Alþb. og óháðra. Þingflokkar meiri hlutans féllust ekki á þessa málaleitan og því mun þingflokkur Kvennalistans standa einn þingflokka utan forsætisnefndar eins og áður segir. Með tilliti til þessa munu þingkonur Kvennalistans ekki greiða atkvæði með afbrigði.

Ég óska varaforsetum til hamingju með kjörið og velfarnaðar í starfi. Ég vænti þess að eiga góða samvinnu við varaforsetana um fundastörfin og önnur verkefni forsætisnefndar.

Forseti vill geta þess að eins og venja er mun forseti láta undirbúa töflu með fundatíma fastanefnda og er það ætlun forseta að henni verði dreift í hólf þingmanna á morgun, fimmtudag. Reglulegir nefndafundir hefjast svo í næstu viku með formanns- og varaformannskjöri í nefndunum. Það er ósk forseta að allar nefndir ljúki kjöri embættismanna í næstu viku.
Þingræður haldnar á Alþingi Íslendinga

Herra forseti. Mér finnst ekki óeðlilegt úr því að hér er viðhafður afbrigðilegur flýtir á afgreiðslu þessa máls og það tekið á dagskrá á nýjum fundi með afbrigðum eftir að hafinn er venjulegur þingflokksfundatími að okkur sé gefin skýring á því hvers vegna svona brýna nauðsyn beri til að afgreiða þetta með þessum hætti. Er gjalddagi á morgun eða hvað?

Herra forseti. Það er sú skýring á því að sveitarfélögin eiga að vera búin að tilkynna fjmrn. útsvarsprósentu sína fyrir 15. des. 15. des. er að koma og þess vegna höfum við gripið til þess ráðs eða hef ég verið að þrýsta á að fá þetta mál afgreitt svona. Ég biðst hins vegar afsökunar á því hve seint þessi brtt. er fram komin en þær orsakir lágu til þess að samkomulag lá ekki fyrir milli ríkis og sveitarfélaga um þetta atriði. Reyndar standa enn þá nokkur atriði óuppgerð á milli ríkis og sveitarfélaga en samráðsfundur ríkis og sveitarfélaga verður haldinn á mánudaginn kemur og þá vonast ég eftir að þau mál leysist öll í kjölfarið á þeim fundi.

Herra forseti. Ég þakka hæstv. félmrh. fyrir þessar mikilsverðu upplýsingar bæði þetta sem lýtur að útsvarsálagningu sveitarfélaganna og eins hitt að 15. des. skuli vera að koma.
Þingræður haldnar á Alþingi Íslendinga

Þar sem varamaður í landskjörstjórn, Guðríður Þorsteinsdóttir, hefur nú verið kjörinn aðalmaður leggur forseti til að á þessum fundi verði einnig kjörinn varamaður í hennar stað. Ef ekki eru athugasemdir er óskað eftir tilnefningu.

Þar sem varamaður í útvarpsráði, Bryndís Guðmundsdóttir, hefur nú verið kjörin aðalmaður leggur forseti til að á þessum fundi verði einnig kjörinn varamaður í hennar stað. Ef ekki eru athugasemdir er óskað eftir tilnefningu.

Herra forseti. Minni hlutinn flutti nokkrar breytingartillögur við 2. umr. fjárlaga. Sumar þeirra voru dregnar til baka og eru nú endurfluttar. Meiri hluti Alþingis felldi hins vegar tillögu minni hlutans um að staðið yrði við lögboðið framlag til Framkvæmdasjóðs fatlaðra. Hann felldi einnig tillögu um að skila framhaldsskólanum aftur þeim niðurskurði á framlögum til hans sem fram kemur í frv. Það vakti hins vegar athygli að tveir stjórnarþingmenn sátu hjá við þá atkvæðagreiðslu og sýndu með því andúð sína á stefnu ríkisstjórnarinnar í þessu efni. 

Virðulegi forseti. Þessi tillaga er sú fyrsta af fjórum sem þingflokkur Kvennalistans leggur fram í þeim tilgangi að hefja markvissar aðgerðir í kjölfar TIMSS-rannsóknarinnar um árangur skólabarna í raungreinum og stærðfræði. Í þessari tillögu er lagt til að Kennaraháskóla Íslands verði gert kleift að lengja kennaranám til BEd-prófs við skólann frá og með næsta hausti úr þremur árum í fjögur til samræmis við það sem tíðkast í nágrannalöndum okkar. Þær 3 millj. kr. sem hér er gerð tillaga um eru til skipulagningar námsins einkum á fyrsta ári en hún þarf að fara fram fyrir næsta haust. Gert er ráð fyrir að fjórða námsárið verði 15 einingar í valgrein og 15 einingar í kjarnagreinum grunnskólans eins og ætlunin var þegar þessu fjórða ári var frestað með lögum. Lenging kennaranámsins í fjögur ár er löngu tímabær. Ég segi já.
Þingræður haldnar á Alþingi Íslendinga

Forseti vill geta þess um fundarhaldið að að loknum atkvæðagreiðslum um átta fyrstu dagskrármálin verður settur nýr fundur og þá fara fram frekari atkvæðagreiðslur.
Þingræður haldnar á Alþingi Íslendinga

1997-10-02 14:01:50# 122. lþ. 1.92 fundur 24#B tilkynning um fjarvistarskráningu þingmanna#, Forseti ÓE Þ_122 S_1_92 X_ÓE B_24 M_tk R_R F_F F_A Y_0707322629 P_S Z_0-01-00 [prenta uppsett í dálka] 1. fundur RITARI: J HLUSTA: ee LESARI: áá Forseti (Ólafur G. Einarsson): Forseti vill geta þess að samkvæmt samþykkt forsætisnefndar mun héðan í frá verða hætt upplestri í byrjun þingfundar á nöfnum þeirra þingmanna sem hafa fjarvistarleyfi eða hafa boðað forföll vegna veikinda. Fjarvistarskráin mun liggja frammi á skrifstofunni og annars staðar þar sem dagskrá þingfundar er kynnt. Skráin verður enn fremur prentuð í Alþingistíðindum svo sem venja hefur verið til þessa. Forseti vill jafnframt við þetta tækifæri brýna fyrir þingmönnum að tilkynna skrifstofunni um fjarvistir. Það er mikilvægt við skipulagningu þingstarfanna að hafa nákvæmar upplýsingar um fjarvistir þingmanna og ráðherra.

Borist hefur tilkynning um að Kristín Ástgeirsdóttir hafi verið kjörin formaður þingflokks Samtaka um kvennalista.

Samkvæmt 3. mgr. 3. gr. þingskapa skal fara fram kosning sex varaforseta. Það er tillaga forseta að að þessu sinni verði einungis kosnir fjórir varaforsetar svo sem verið hefur á þessu kjörtímabili. Afbrigði frá þingsköpum um að kosning 5. og 6. varaforseta fari ekki fram að svo stöddu þarf því að viðhafa. Er óskað atkvæðagreiðslu? 
            

Hæstv. forseti. Þingflokkur Kvennalistans er þeirrar skoðunar að eðlilegast og lýðræðislegast sé að allir þingflokkar komi að stjórn þingsins. Því styðjum við ekki að varaforsetum sé fækkað og óskum eftir atkvæðagreiðslu um afbrigðin.

Ég óska varaforsetum til hamingju með kjörið og velfarnaðar í starfi. Ég vænti þess að eiga góða samvinnu við varaforsetana um fundastörfin og önnur verkefni forsætisnefndar.

Forseti vill geta þess að eins og venja er mun forseti láta undirbúa töflu með fundatíma fastanefnda og er það ætlun forseta að henni verði dreift í hólf þingmanna á morgun. Reglulegir nefndafundir hefjast svo í næstu viku með formanns- og varaformannskjöri í nefndunum. Það er ósk forseta að allar nefndir ljúki kjöri embættismanna í næstu viku.
Þingræður haldnar á Alþingi Íslendinga

Á dagskrá þessa fundar er eitt mál, tilkynning forseta um útbýtingu þingskjala.
Þingræður haldnar á Alþingi Íslendinga

Herra forseti. Í gær, 8. febrúar, lést Halldór Kiljan Laxness, tæplega 96 ára að aldri. Þegar Íslendingar horfa aftur til 20. aldar munu þeir flestir staldra við nafn hans, ekki vegna þess að hann var nánast samtíða öldinni heldur vegna þess að hann bar vonir hennar, þrár og drauma og jafnvel martraðir í sjálfum sér og orðaði þær af fágætri snilld. Þegar hann gaf út fyrstu stóru skáldsöguna sína var sagt: Loksins, loksins. Og verk hans mörkuðu vissulega tímamót í íslenskum bókmenntum. Á fjórða, fimmta og sjötta áratug aldarinnar gaf Halldór Laxness út hverja skáldsöguna af annarri þar sem hvort tveggja var rammíslenskt, yrkisefni og efnistök. Hið mikla vald hans á íslensku máli, endurnýjunarmáttur hans og sköpunargleði og orðkynngi samfara næmu skopskyni veldur því að menn munu njóta verka hans um ókomna tíð. Þótt Halldór segði sjálfur í Ljósvíkingnum að fegurðin og mannlífið væru tveir elskendur sem fengju ekki að hittast má ýkjulaust segja að fegurðin og mannlífið hafi hist í verkum hans. Þjóðin átti ekki alltaf öll samleið með skáldinu en hún samfagnaði Halldóri Laxness innilega þegar hann hlaut Nóbelsverðlaun í bókmenntum árið 1955. Hann var lifandi stórveldisdraumur lítillar þjóðar, ein röksemdin fyrir áframhaldandi sjálfstæði hennar og tilveru. Þegar Halldór tók við Nóbelsverðlaunum sagði hann að honum yrði nú hugsað til þeirrar fámennu fjölskyldu, hinnar bókelsku þjóðar Íslands sem haft hefði á honum vakandi auga um langan aldur, hefði gagnrýnt hann eða talið í hann kjark á víxl. Eins hlýtur okkur nú, þegar leiðir skilja, að verða hugsað til þessa snjalla rithöfundar sem hafði vakandi auga á okkur, gagnrýndi okkur og taldi í okkur kjark á víxl. Allt líf Halldórs Laxness var eitt stórbrotið ferðalag en hvar sem hann var staddur þrumaði hann yfir okkur þrunginn af ættarjarðarást, sannfærandi og sefjandi. Um leið og ég votta fjölskyldu hans og raunar Íslendingum öllum samúð vegna fráfalls hans bið ég hv. alþingismenn að rísa úr sætum í virðingarskyni við hið látna þjóðskáld. ---
Þingræður haldnar á Alþingi Íslendinga

Út af dagskrá fundarins eru tekin 1. og 2. dagskrármál.
Þingræður haldnar á Alþingi Íslendinga

Hæstv. forseti. Hér er komið til endanlegrar afgreiðslu frv. sem felur í sér að sjómenn er sviptir verkfallsrétti og lög sett á útgerðarmenn sem þeir eru afar ósáttir við. Á fundi félmn. í gær kom greinilega fram sú mikla undiralda ef ekki stórsjór sem einkennir samskipti þeirra deiluaðila sem hér eigast við. Því miður er hvorki verið að leysa eitt né neitt með þessari lagasetningu og ég spyr: Hvernig á að nýta gildistíma laganna til að leita raunverulegra lausna á þeim vanda sem hér er við að glíma? Ég get ekki annað en mótmælt þessu inngripi stjórnvalda í vinnudeilu sjómanna og útgerðarmanna og segi nei.

Herra forseti. Þegar þessi frv. koma nú til lokaafgreiðslu er rétt að undirstrika andstöðu okkar við þá lögþvingun sem hér á að fara fram. Lagasetningu sem tekur af grundvallarmannréttindi, samningsrétt og verkfallsrétt, og sviptir fjölmenna stétt í landinu þeim réttindum fram á næstu öld. Ríkisstjórn Davíðs Oddssonar hefur haldið illa á þessu máli og margt við undirbúning mála, málsmeðferð og í málflutningi hefur svo vægt sé til orða tekið minnt á skrípaleik. Alvarlegast er þó það, herra forseti, að deiluaðilum skyldi ekki takast að ljúka kjarasamningi sín í milli án utanaðkomandi íhlutunar og í friði. Það veit ekki á gott hvað varðar samskipti þessara aðila í framtíðinni. Ég ítreka vonbrigði mín með þessa niðurstöðu og greiði atkvæði gegn frv.

Herra forseti. Það er ástæðulaust að pukrast með þá staðreynd að það er mikil þjáning að þurfa að samþykkja þau frv. sem hér eru til afgreiðslu í kvöld, eins vitlaus og þau eru í mörgum þáttum.  ,,Sjávarútvegsráðherra skal fyrir lok fiskveiðiársins 1998/1999 láta kanna hvaða áhrif lögin hafi haft á íslenskan sjávarútveg, sérstaklega stöðu og möguleika einstaklingsútgerðarinnar. Skal ráðherra fyrir árslok 1999 leggja fyrir Alþingi skýrslu þar sem niðurstöður könnunarinnar verði birtar.`` Ég segi já.
Þingræður haldnar á Alþingi Íslendinga

Borist hefur tilkynning frá þingflokki Kvennalistans um að Kristínu Halldórsdóttur hafi verið falið embætti þingflokksformanns frá og með deginum í dag.

Virðulegur forseti. Þann 16. september sl. varð til nýr þingflokkur, þingflokkur óháðra, og þá var ritað svofellt bréf til forseta Alþingis sem ég leyfi mér að lesa, með leyfi forseta: ,,Forseti Alþingis, herra Ólafur G. Einarsson. Við undirritaðir alþingismenn tilkynnum hér með að við höfum ákveðið að stofna þingflokk, þingflokk óháðra. Þessi ákvörðun tengist breyttum aðstæðum í íslenskum stjórnmálum. Þeir flokkar sem við buðum okkur fram fyrir eða í samstarfi við hafa nú horfið frá því að efna til framboðs í eigin nafni og á grundvelli eigin stefnu í komandi alþingiskosningum. Munu þessar breyttu aðstæður hafa margvísleg áhrif á stjórnmálin á komandi vetri og á starfsemi þingflokka. Með vísan til þessa höfum við undirrituð, sem erum utan stjórnmálaflokka um þessar mundir, ákveðið að starfa saman í þingflokki. Ákvörðun þessa höfum við tekið að höfðu samráði við varamenn okkar. Við væntum góðs samstarfs við forseta og forsn. þingsins. Gjört í Reykjavík, 16. september 1998.`` Undir þetta rita sá sem hér talar, 4. þm. Austurl., Kristín Ástgeirsdóttir, 14. þm. Reykv., Steingrímur J. Sigfússon, 4. þm. Norðurl. e., og Ögmundur Jónasson, 17. þm. Reykv. Við þetta er því einu að bæta að þessi nýi þingflokkur óskar að sjálfsögðu eftir sem bestu samstarfi við aðra þingflokka og Alþingi í heild.

Áður en gengið er til dagskrár þarf að leita afbrigða frá þingsköpum þar sem samkomulag er um annan ræðutíma í umræðum um stefnuræðu forsrh. en kveðið er á um í 2. mgr. 73. gr. þingskapa. Þessi afbrigði skoðast samþykkt ef enginn hreyfir andmælum. --- Það eru engin andmæli og eru afbrigðin þá samþykkt.

Samkvæmt 3. mgr. 3. gr. þingskapa skal fara fram kosning sex varaforseta. Það er tillaga forseta að að þessu sinni verði einungis kosnir fjórir varaforsetar svo sem verið hefur á þessu kjörtímabili. Leita þarf afbrigða frá þingsköpum um að kosning 5. og 6. varaforseta fari ekki fram að svo stöddu og skoðast þau samþykkt án atkvæðagreiðslu ef enginn hreyfir andmælum. Það er ekki hreyft andmælum og afbrigðin eru því samþykkt. Hefst þá kosning fjögurra varaforseta. Ég vil biðja um lista.

Ég óska varaforsetum til hamingju með kjörið og velfarnaðar í starfi. Ég vænti þess að eiga góða samvinnu við varaforsetana um fundastörfin og önnur verkefni forsætisnefndarinnar.

Forseti vill geta þess að eins og venja er mun hann láta undirbúa töflu með fundatíma fastanefnda og er ætlun forseta að hún verði lögð í hólf þingmanna á mánudag. Reglulegir nefndafundir hefjast svo í næstu viku með formanns- og varaformannskjöri í nefndunum. Það er ósk forseta að allar nefndir ljúki kjöri embættismanna í næstu viku.
Þingræður haldnar á Alþingi Íslendinga

Herra forseti. Ég mæli fyrir till. til þál. um samþykki til frestunar á fundum Alþingis samkvæmt 1. mgr. 23. gr. stjórnarskrárinnar. Tillagan hljóðar svo: ,,Alþingi ályktar að veita samþykki til þess að fundum þingsins verði frestað frá 13. janúar 1999 til 2. febrúar 1999.`` Tillagan skýrir sig sjálf.

Forseti Íslands gjörir kunnugt: ,,Að ég, að tilskildu samþykki Alþingis, veiti forsætisráðherra umboð til þess að fresta fundum Alþingis, 123. löggjafarþings, frá 13. janúar 1999 til 2. febrúar 1999. Gjört í Reykjavík, 13. janúar 1999. Ólafur Ragnar Grímsson. ------------------- Davíð Oddsson. Forsetabréf um frestun á fundum Alþingis.`` Samkvæmt þessu umboði og með tilvísun til samþykkis Alþingis lýsi ég hér með yfir því að fundum Alþingis, 123. löggjafarþings, er frestað. Ég óska hv. alþingismönnum og starfsmönnum þingsins svo og landsmönnum öllum allra heilla.
Þingræður haldnar á Alþingi Íslendinga

Áður en gengið er til dagskrár vill forseti tilkynna um utandagskrárumræðu. Hún fer fram um kl. 15.30 í dag og er um húsnæðismál Leiklistarskóla Íslands. Málshefjandi er Steingrímur J. Sigfússon og menntmrh. verður til andsvara. Umræðan fer fram samkvæmt 1. mgr. 50. gr. þingskapa og stendur í allt að hálfa klukkustund.

Herra forseti. Það háttar svo til með þessi tvö mál, 13. og 14. dagskrármál, sem ekki hefur að vísu verið greitt atkvæði um enn þá, að þau eru efnahagslegs og viðskiptalegs eðlis og vildi ég gera það að tillögu minni, ef það er ekki í andstöðu við þinglega meðferð málsins og málanna tveggja, 13. og 14. dagskrármáls, að þau fari til efh.- og viðskn.

Herra forseti. Ég hef veitt því athygli að mál sem varða reglur um happdrætti, hvers konar happdrætti sem það kunna að vera, eru öll á verksviði dómsmrn. Þau eru talin varða réttarreglur en ekki efnahags- og viðskiptamál, enda hygg ég að efnahagslegt vægi þessara atriða sé tiltölulega lítið og skipti kannski meira máli að þar séu leikreglur sem séu í lagi fyrir alla þátttakendur.

Herra forseti. Þetta mál snýst um siðferði en ekki bisness og ætti þá eðlilega að fara til allshn.

Hér eru komnar tvær tillögur. Forseti vill spyrja hvort ekki geti orðið samkomulag um það að málið fari til allshn. en leitað verði umsagnar efh.- og viðskn. Forseti spyr tillögumann, annars er sjálfsagt að greiða atkvæði.